SL Uradni list Evropske unije C 348/8

Povzetek odločbe Komisije

z dne 4. marca 2009

o črtanju člena 7 Odločbe 2007/53/ES v zvezi s postopkom na podlagi člena 102 Pogodbe o delovanju Evropske unije in člena 54 Sporazuma EGP proti Microsoft Corporation in razveljavitvi Odločbe C(2005) 2988 konč.

(Zadeva COMP/C–3/39.792 – Microsoft)

(notificirano pod dokumentarno številko C(2009) 1361 konč.)

(Besedilo v angleškem jeziku je edino verodostojno)

(Besedilo velja za EGP)

2010/C 348/08

Komisija je 4. marca 2009 sprejela odločbo o črtanju člena 7 Odločbe 2007/53/ES v zvezi s postopkom na podlagi člena 102 Pogodbe o delovanju Evropske unije in člena 54 Sporazuma EGP proti Microsoft Corporation in o razveljavitvi Odločbe C(2005) 2988 konč. Po členu 30 Uredbe Sveta (ES) št. 1/2003 Komisija objavlja imena strank in glavno vsebino te odločbe, ob upoštevanju pravnega interesa podjetij, da varujejo svoje poslovne skrivnosti. Odločba je na voljo na spletni strani Generalnega direktorata za konkurenco, na naslednjem naslovu:

http://ec.europa.eu/competition/antitrust/cases/

(1) Komisija je 24. marca 2004 na Microsoft Corporation („Microsoft“) naslovila odločbo v zvezi s postopkom na podlagi člena 102 Pogodbe o delovanju Evropske unije („PDEU“) in člena 82 Pogodbe ES (Odločba Komisije 2007/53/ES, „Odločba“). V tej odločbi je Komisija ugotovila, da je Microsoft kršil člen 102 PDEU in člen 54 Sporazuma EGS. Komisija je uvedla več ukrepov za učinkovito odpravo zadevnih kršitev.

(2) Člen 7 Odločbe se glasi: „Microsoft Corporation v 30 dneh po uradnem obvestilu o tej odločbi predloži Komisiji predlog za vzpostavitev ustreznega mehanizma, ki bo Komisiji v pomoč pri spremljanju izpolnjevanja obveznosti iz te odločbe s strani Microsoft Corporation. Navedeni mehanizem vključuje spremljanje s strani skrbnika, ki je neodvisen od Microsofta. Če Komisija meni, da je mehanizem spremljanja, ki ga predlaga Microsoft Corporation, neustrezen, si pridržuje pravico, da tak mehanizem naloži z odločbo.“

(3) V skladu z določbami iz člena 7 Odločbe in po nezadostnih predlogih s strani Microsofta je Komisija 28. julija 2005 na Microsoft naslovila Odločbo Komisije C(2005) 2988 („Odločba o skrbniku“), ki vzpostavlja mehanizem spremljanja in uvaja položaj skrbnika spremljanja.

(4) V skladu z Odločbo o skrbniku je bil oktobra 2005 imenovan skrbnik spremljanja. Njegov mandat je bil pod nadzorom Komisije, financiral pa ga je Microsoft.

(5) Microsoft je 7. junija 2004 pri Splošnem sodišču vložil zahtevo po razveljavitvi Odločbe.

(6) Splošno sodišče je v sodbi z dne 17. septembra 2007 v zadevi T-201/04 („sodba“) (1) razveljavilo člen 7 Odločbe, kar zadeva zahtevo, da Microsoft predloži svoj načrt za vzpostavitev mehanizma spremljanja (in pravice, da Komisija tak mehanizem naloži z odločbo), ki bi vključeval skrbnika spremljanja, ki bi imel svoja preiskovalna pooblastila, neodvisno od Komisije, in ki bi ga moral financirati Microsoft.

(7) Podobna kakovost tehničnih nasvetov, kot jo nudi skrbnik spremljanja, je Komisiji na voljo preko zunanjih tehničnih strokovnjakov. Komisija se je zato odločila, da se v prihodnje, kolikor je to potrebno, pri spremljanju izpolnjevanja obveznosti iz te Odločbe s strani Microsofta zanaša na take zunanje tehnične strokovnjake.

(8) Svetovalni odbor za omejevalna ravnanja in prevladujoče položaje je izdal pozitivno mnenje 13. februarja 2009.

(9) Odločba z dne 4. marca 2009 črta člen 7 Odločbe in razveljavlja Odločbo o skrbniku.

(1) Zadeva T-201/04 Microsoft proti Komisiji, ZOdl. [2007] str. II–3601.